

VLADA REPUBLIKE HRVATSKE

Zagreb, 10. rujna 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti Ministarstvu unutarnjih poslova za sklapanje ugovora o dodjeli bespovratnih sredstava za razminiranje šuma i šumskih zemljišta iz projekta Croatian safe steps - CROSS II |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 6. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23.), Vlada Republike Hrvatske je na sjednici održanoj \_\_\_\_\_\_\_ donijela

**O D L U K U**

**o davanju suglasnosti Ministarstvu unutarnjih poslova za sklapanje ugovora o dodjeli bespovratnih sredstava za razminiranje šuma i šumskih zemljišta iz**

**projekta Croatian safe steps - CROSS II**

**I.**

Daje se suglasnost Ministarstvu unutarnjih poslova za sklapanje ugovora o dodjeli bespovratnih sredstava za projekte koji se financiraju iz Programa „Konkurentnost i kohezija“ u financijskom razdoblju 2021. - 2027.za projekt Croatian safe steps - CROSS II, PK.3.4.04.001, u ukupnom iznosu od 77.462.147,27 eura (s PDV-om).

Ugovor iz stavka 1. ove točke će sklopiti Ministarstvo unutarnjih poslova kao korisnik bespovratnih sredstava s jedne strane i Ministarstvo regionalnoga razvoja i fondova Europske unije kao upravljačko tijelo, Središnja agencija za financiranje i ugovaranje programa i projekata Europske unije kao posredničko tijelo razine 2 te Ministarstvo unutarnjih poslova kao sektorski nadležno tijelo s druge strane.

**II.**

Daje se suglasnost Ministarstvu unutarnjih poslova za preuzimanje obveza na teret sredstava državnog proračuna Republike Hrvatske u razdoblju od 2025. do 2026. godine, u svrhu provedbe projekta Croatian safe steps - CROSS II, u ukupnom iznosu od 55.091.552,39 eura (s PDV-om), po godinama i iznosima kako slijedi:

|  |  |
| --- | --- |
| **Godina** | **Iznos** |
| 2025. | 47.108.845,22 eura |
| 2026. | 7.982.707,17 eura. |

**III.**

Plaćanja koja proizlaze iz točke II. ove Odluke, Ministarstvo unutarnjih poslova dužno je kao obvezu uključiti u financijski plan u godini u kojoj obveza dospijeva.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Ministarstvo unutarnjih poslova je u prethodnom financijskom razdoblju za financiranje poslova razminiranja vrlo uspješno koristilo sredstva EU fondova pa je i u novom financijskom razdoblju, u okviru Programa Konkurentnost i kohezija 2021.-2027., posebnog cilja „Promicanje prilagodbe klimatskim promjenama i sprječavanja rizika od katastrofa te otpornosti, uzimajući u obzir pristupe utemeljene na ekosustavima“, projektom „Razminiranje šuma i šumskog zemljišta u Republici Hrvatskoj“, planirano 80 milijuna EUR bespovratnih EU sredstava namijenjenih razminiranju, odnosno ukupno 129.411.765 EUR, uključujući i nacionalno sufinanciranje.

S Ministarstvom regionalnoga razvoja i fondova Europske unije koje ima funkciju Upravljačkog tijela dogovoreno je da se, zbog operativnosti i učinkovite provedbe razminiranja, navedeni Projekt podijeli na dva dijela i da se objave dva poziva.

***Croatian safe steps - CROSS***je bio prvi projekt iz Programa Konkurentnost i kohezija 2021. - 2027. posebnog cilja „Promicanje prilagodbe klimatskim promjenama i sprječavanja rizika od katastrofa te otpornosti, uzimajući u obzir pristupe utemeljene na ekosustavima“, „Razminiranje šuma i šumskog zemljišta u Republici Hrvatskoj“ čiji je cilj bio razminiranje ukupno 34.515.087 m2 šuma i šumskog zemljišta na području 5 županija (Karlovačka, Ličko-senjska, Sisačko-moslavačka, Splitsko-dalmatinska i Šibensko-kninska).

Ugovor o dodjeli bespovratnih sredstava potpisan je 4. travnja 2024. godine.

Intenzitet potpore EU u ovom projektu je 61,8 %, a udio nacionalnog učešća 38,2 %.

Ukupna vrijednost projekta iznosi 52.234.936,54 eura, što je ujedno i iznos prihvatljivih troškova.

Ugovorom su dodijeljena na korištene bespovratna sredstva EU u iznosu 32.281.190,78 eura, što predstavlja najviši mogući iznos financiranja iz Poziva prihvatljivih troškova Projekta, a nacionalno učešće osigurano je u iznosu 19.953.745,76 eura.

Projekt se provodi od 1. siječnja 2022. do 31. prosinca 2024., a poslove razminiranja su temeljem ovoga Projekta obavljale sve pravne osobe ovlaštene za obavljanje poslova razminiranja te su dovršeni u cijelosti na svih 45 radilišta. Prilikom razminiranja pronađeno je i uništeno 2.833 eksplozivna ostataka rata, od kojih 961 mina.

**Croatian safe steps - CROSS II** je drugi projekt iz navedenog Programa čiji je cilj razminiranje ukupno 48.561.866 m2 (4.856,19 ha) šuma i šumskog zemljišta od minsko-eksplozivnih sredstava (MES) i neeksplodiranih ubojnih sredstava (NUS), na području 4 županije (Karlovačka, Ličko-senjska, Sisačko-moslavačka i Splitsko-dalmatinska).

Aktivnosti razminiranja provodit će se na 75 radilišta razminiranja te će se provedbom projekta omogućiti učinkovito smanjenje minski sumnjivog područja (MSP), poboljšanje sigurnosti građana i turista u RH, zaštita zdravlja i života ljudi, zaštita okoliša i očuvanje imovine. Procjenjuje se da se na području koje se namjerava razminirati kroz ovaj projekt nalazi 7.046 minskoeksplozivnih sredstava, od čega protupješačkih mina 6.416, a protuoklopnih mina 630.

Razdoblje provedbe projekta je od 1. siječnja 2024. do 31. prosinca 2026. godine.

Korisnik je, kao i kod projekta CROSS, Ministarstvo unutarnjih poslova (MUP), koje je u skladu sa Zakonom o ustrojstvu i djelokrugu tijela državne uprave („Narodne novine“, br. 85/20. i 21/23.) i Zakonom o protuminskom djelovanju („Narodne novine“, br. 110/15., 118/18., 98/19., 114/22. i 59/23.), nadležno za poslove razminiranja.

Ukupni prihvatljivi troškovi projekta iznose 77.462.147,27 eura (s uključenim porezom na dodanu vrijednost) i financirat će se 100 %, od čega će se 62 %, odnosno 48.026.531,30 eura sufinancirati putem bespovratnih sredstava EU-a, a preostali dio od 38 % odnosno 29.435.615,97 eura, sufinancirat će se sredstvima državnog proračuna.

Budući da je ukupan iznos koji se Ugovorom o dodjeli bespovratnih sredstava PK.3.04.0001 Croatian safe steps - CROSS II dodjeljuje MUP-u veći od 67.000.000,00 eura i da se financira isključivo iz sredstava Europske unije i izvora financiranja 12 Sredstava učešća za pomoći te da će se plaćanja temeljem njega vršiti osim tijekom 2024. i tijekom 2025. i 2026. godine, predlaže se, u skladu s člankom 23. stavkom 6. Zakona o izvršavanju Državnog proračuna Republike Hrvatske za 2024. godinu, donošenje ove Odluke

Odlukom se daje suglasnost Ministarstvu unutarnjih poslova za zaključenje ugovora o dodjeli bespovratnih sredstava za projekte koji se financiraju iz Programa „Konkurentnost i kohezija“ u financijskom razdoblju 2021. - 2027.za projekt Croatian safe steps - CROSS II, PK.3.4.04.001 i suglasnost za preuzimanjeobveza na teret sredstava državnog proračuna Republike Hrvatske u razdoblju od 2025. do 2026. godine, u svrhu provedbe projekta Croatian safe steps - CROSS II, u ukupnom iznosu od 55.091.552,39 eura, od čega za 2025. godinu 47.108.845,22 eura (29.207.484,03 eura bespovratna sredstva i 17.901.361,19 eura sufinanciranje) i za 2026. godinu 7.982.707,17 eura (4.949.278,45 eura bespovratna sredstva i 3.033.428,72 eura sufinanciranje).

Sredstva za provedbu predmetnog ugovora u 2024. godini, u iznosu od 22.370.594,88 eura (13.869.768,83 eura bespovratna sredstva, 8.500.826,05 eura sufinanciranje) bit će osigurana preraspodjelom financijskih sredstava u okviru ukupno odobrenog financijskog plana za 2024. godinu, na projektu K879024 Razminiranje višegodišnji okvir 2021. - 2027. Potrebna sredstva za 2025. i 2026. u okviru istog projekta bit će prioritetno osigurana prilikom izrade državnog proračuna Republike Hrvatske za razdoblje 2025. - 2027., na Razdjelu 040, Glavi 04005 Ministarstvo unutarnjih poslova.